Document ID: /fineweb-2-swissfilter-quality_10-filterrobots/filtered/01798.jsonl.gz/2173

D Site isch am 29. Oktober 2023 aktualisiert worde
Hallo und willkomme!
Schön hesch du üs gfunge uf üsere Homepage!
Mier si es gmischts Jodlerchörli im Thuner Weschtamt u singe u jutze zu üsere Fröid!
Dür nes paar Uftritte pro Jahr wei mier aber o angeri Mönsche mit üsem Gsang beschänke.
Es isch Summer gsi, u mier hei üse Chörliusflug i d Innerschwiz gnosse.
Lueg, was mier derbi erläbt hei!
Nächhär si mier uf e Pilatus gfahre, ds Wätter het üs nid grad guet wölle; aber d Stimmig u d Fröid bi üs im Chörli hei derfür gsorgt, dass mier alli ganz z’fride si gsi.
Jetz isch es drum gange, der Wäg zum “Hinderchretzedosse” usfindig z’mache! Wäge däm si mier ja überhoupt zum Pilatus cho. Üses gliebte Lied “ds Fliehblüemli” vom Emil Wallimann, het üses Reisli zu däm Ziel gfüehrt. Der “Hindergrätzedosse” hei mier wölle gseh! U suber si mier im Hindergrätzedosse bi nere gaschtfrüntliche Burefamilie zum Chäsbrätel u no vil meh glandet, u dert prächtig verwöhnt worde
Nach der Übernachtig im Flüehli, wo mier beschtens ufghobe si gsi, si mier am nächschte Morge i Richtig Luzärn witergreist
E stündigi Rundfahrt uf em Vierwaltstättersse het chli Rueh bracht, üs Fröid gmacht u üs zu Jodellieder uf em Schiff animiert.
Das Reisli isch für üs alli e Höhepunkt gsi! D Sonja u d Michaela hei sech grossi Müeh gäh u ne s Reisli organisiert, wo allnen bsunders guet gfalle het! Es het a dene Reisetage alles klappt, sogar s Wätter het mitgmacht! So danke mier ganz bsunders üsne Jodlerinne, der Sonja u der Michaela, für die perfekti Planig u Durchfüehrig vo däm Reisli! Üsem Fahrer mit em Bus, em Chrigel, danke mier für die sicheri Fahrwis, si Humor u sis Derbisi.